정조 7년
癸卯正月十六日辰時。上御誠正閣。大臣備局堂上引見入侍時。左議政李福源。右議政金熤。行知中樞府事具善復。行司直金華鎭。行禮曹判書鄭尙淳。戶曹判書李性源。兵曹判書鄭好仁。工曹判書徐有慶。知中樞府事鄭民始。行副司直徐有隣。行副司直鄭一祥。刑曹判書嚴璹。咸春君李昌運。漢城左尹李柱國。行副司直李敬懋。開城留守徐有防。敦寧都正李瀁。司諫李重馥。校理鄭在信。左承旨李在學。假注書鄭萬始。事變假注書馬思人。記注官金鳳顯。記事官李祖承。以次進伏訖。福源曰。昨朝勞動餘聖體。若何。上曰。一樣矣。福源曰。王大妃殿氣候。若何。上曰。一樣矣。福源曰。惠慶宮氣候。若何。上曰。一樣矣。福源曰。昨日閣臣。奉御製序文。而來示臣等矣。璿源譜略。有跋無序。久爲欠典。今以雲漢之章。備盡揄揚之道。臣等不勝欽仰矣。上曰。長發於萬之休。猶未盡形容。故所以問議。而卿等何無一言也。福源曰。聖製中若有稟裁處。臣等豈不稟定乎。上曰。閣臣出去。更持序文。遍示昨日未及見之諸大臣及奉朝賀處。問議以來。可也。有防承命出去。上曰。事有所重。校正堂上。先爲進前。可也。瀁進伏。上曰。譜略已盡校正耶。瀁曰。校正之役。幾至垂畢。而提調引入。故所當稟定者。不得稟定。甚可悶矣。上曰。欲爲稟定者何事。卿須稟達也。瀁曰。譜略第八卷十八編英宗大王嗣眞宗大王下。謹依列聖朝系譜例。當書序居第一矣。上曰。依爲之。出擧條瀁曰。八卷十九編下。主上殿下子孫錄一編。今番當爲添入。敢此仰達矣。上曰。依爲之。出擧條瀁曰。眞宗大王御牒小註中。以初墓號孝章載錄矣。園有號而墓無號。則以諡號。仍書墓號。事體未安。敢此仰達矣。上曰。以宮號改書。可也。出擧條瀁曰。列朝御牒紀事處某年干支下。或以某朝幾年懸註。而亦或有不書處。凡例不一。有欠詳備。竝以某朝幾年懸註。以爲一例之地。何如。上曰。依爲之。出擧條瀁曰。列朝御牒中幾男幾女。或無嗣載錄處。則皆書於末端陵號上。而太祖大王孝宗大王仁顯王后御牒。則書於中間。恐涉違例。似當釐正。故敢此仰達矣。上曰。援例爲之。可也。出擧條瀁曰。世祖大王子孫錄中。平城令名字。犯眞宗大王御諱。平城名字則不書。措辭懸註。何如。上曰。大臣之意。何如。福源曰。書籍中字有同於御諱。則不敢誦讀而已。未嘗去其字也。措辭懸註。似如何矣。熤曰。宗班名字。旣在御諱之前。則雖無不可書之義。而不爲直書。措辭懸註。亦似無妨矣。上曰。此是無例之事。而予見古史。古人於所諱之字。或仍其字而刪其點畫者有之。今若援用此例。則宗臣不爲無名之人。名字亦無觸諱之嫌。未知如何。福源曰。用此刪畫之例。恐似無妨矣。上曰。刑判於此等事例。本來該洽。故頃日亦有筵奏。此事亦陳所見。可也。璹曰。私家族譜。古人名字。或有同於御諱。則不敢直書。多懸註如玉傍向者有之。今若依此例。則恐無不可矣。上曰。考出可據之例。更爲稟定。可也。出擧條瀁曰。孝純王后御牒中。以乙卯賜號賢嬪紀載。又以壬申賜諡孝純賢嬪紀載。下段賢嬪二字。則似是疊錄。何以爲之乎。上曰。下段二字。則勿書。可也。出擧條瀁曰。御牒中御容紀載處。皆以睟容書之。英宗大王御牒中。以御容書之。此亦凡例不一。今番則英宗大王御牒。當以睟容修錄。當宁御牒。以御容載錄。何如。上曰。依爲之。出擧條瀁曰。世祖大王元宗大王兩朝影幀奉安年月。初以仁祖朝十四年丙子載錄矣。英宗朝丁丑。禮曹參議柳義養爲永禧殿參奉時。考見本殿文蹟及參互可據諸書。則兩朝影幀奉安。在於丁丑平亂後四月。故言於其時提調綾昌君橚。筵稟改錄矣。今考譜略。則元宗大王影幀奉安年月。尙以丙子載錄。似因其時不審之致。今當釐正。亦宜一例載錄。故敢達矣。上曰。依爲之。出擧條瀁曰。孝純王后御牒中。以無嗣載錄。而提調之意。以爲眞宗大王御牒下。書嗣主上殿下。則無嗣二字。恐涉未安。不可不一經筵稟云。而臣之淺見。則王后御牒中書以無嗣。蓋書其無誕育之意。似不必釐改矣。上曰。仍舊勿改。可也。出擧條瀁曰。丙申跋文中。其時宗簿提調禶之職名。不可仍置。依趙泰億例。抹去。何如。上曰。依前例爲之。可也。出擧條瀁曰。跋文製進事。因提調李命植所奏。以曾經文衡。亦無不可爲批矣。何以擧行乎。上曰。左相旣經文衡。撰進。可也。出擧條命書李命植疏批訖。上曰。譜略方急。而提調事可悶矣。熤曰。雖欲引義。事體莫重。申飭似好矣。福源曰。譜略校正。事體甚重。不宜曠日延拖。宗簿提調李命植。旣已承批。申飭行公。何如。上曰。依爲之。出擧條上曰。譜略凡例。甚多煩冗礙眼處。今番則修正刪改。無如前日之繁亂。可也。命瀁先退。上曰。戶判若無稟處事。則今將奉審慈慶殿。先爲出去郞廳。使之待令於差備之外。可也。性源承命出去。上曰。廟務陳之。可也。福源曰。此守禦使鄭民始巡點稟行狀啓也。此統制使具明謙水軍合操稟行狀啓也。此全羅兵使曺學臣習操巡點稟行狀啓也。此全羅監司朴祐源請停習操巡點狀啓也。此平安兵使李達秀淸南巡操稟行狀啓也。皆以令廟堂稟旨。分付爲請矣。守摠兩營合操。旣以特敎停止。則巡點。雖與合操有間。恐難擧行於賑事方張之時。統營合操之停廢多年。雖涉可悶。而嶺湖水陸操。旣命停止。湖南沿海邑。亦多被災。此時設操。恐非可論。湖南陸操。以道臣狀辭觀之。則民邑事勢。亦難擧行。昨秋淸北巡操。旣因道臣狀聞。特許停止。則今春淸南。宜無異同。守禦廳巡點統營合操湖南習操及巡點關西淸南巡操。竝爲停止之意。分付。何如。上曰。依爲之。出擧條福源曰。守禦廳巡點狀啓。俄有覆奏。而摠戎廳。則無狀稟之事。問於摠戎使。則以爲。前例只報備局云。巡點事體。雖與合操有間。而亦係詰戎之政。宜有稟旨之擧。從前謬例。不宜因循。此後則摠廳巡點。亦依守廳例狀稟擧行之意。分付。何如。上曰。依爲之。出擧條福源曰。此慶尙前監司趙時俊狀啓也。枚擧安奇察訪金成九牒呈。以爲安奇屬雲山等五驛位田。昨秋潦雨。防築潰缺。今方次第完築。而其中雲山一隄。被傷最甚。以一驛一邑之力。決難完役。在前丙寅庚辰。有隣邑烟丁助役之例。今亦以醴泉等四邑附近面民丁。趁春初。限二日許令赴役事。請令廟堂稟旨。分付矣。災歲役民。雖極重難。而驛田完築。事不可已。旣非曠日之役。且有兩年之例。依狀請許施。而四邑中若有尤甚設賑處。則勿爲調發之意。分付。何如。上曰。依爲之。出擧條熤曰。臣於近日事。竊有所爲世道深憂長慮者。惟我列聖朝。名義立國。所以彌綸世道。維持國脈者。專在於名義二字。名義明則彝倫敍綱紀立。名義不明則三綱淪九法斁。人不得而爲人。國不得而爲國。挽近以來。名義漸晦。亂逆層生。而懲討不嚴。法綱益墜。至於今番鄭妻之出海而極矣。將至於隄防蕩然。倫紀凌夷。亂賊無所懼。而名義之晦塞。更無餘地。蓋刑政。有國之所重。而懲討。刑政之大者。若或以私恩而屈王章。則懲討之典廢。而刑政之失。當如何耶。當初鄭妻之薄竄近島。貸以一縷者。殿下之屈法。亦已過矣。此已爲輿情之所憤鬱。今又自海而陸。置之近郊之地。使之安穩自在於渠之墓舍。此則不過爲門黜樣子矣。以鄭妻之罪惡。罰不過門黜而止者。天下寧有是耶。此不特爲隄防之蕩然亂賊之無所懼而已。將使八域之人。始而憂憤。繼而疑惑。終必至於更不知鄭妻之爲極逆矣。到此而世道之憂。有不可勝言。況王者爲治。刑人賞人。與國人共之。而不以私意。間於其間。今殿下。授密旨於一介假禁郞。不使政院。知有此處分。是豈與國人共之之義也。又況朝家命令。無小無大。必由政院出者。出號發令之大經大法。此所以政院之爲出納之地也。不然則置政院。亦何爲哉。今此處分。不由政院。而獨使一禁郞奉行。小事猶不可。況如此刑政之大者耶。王者命令。何若是苟簡之甚耶。臣於受去馬牌政院亦知之敎。益不勝憂歎之至。臣愚死罪。殿下此敎。恐不免爲遂非之歸矣。事已往矣。猶可及之。還收禁郞密諭之命。施以邦憲。使懲討之義。無至爲私恩所掩焉。上曰。縷縷之言。非不知緊切。而如是處分。亦出於不得已也。出擧條熤曰。臣於聖上所以處國榮者。實莫曉聖意之所在也。國榮之盜竊國柄。罪關惡逆。孰不知之。而及夫綸音之頒下。益知其窮凶極惡。實千古凶逆之所未有者。則國禁之爲千古極逆。聖上之所已燭。而其所以處國榮者。不過使之解其官職。歸還田里而已。威罰無所加。律名無所施。以千古之極逆。初無薄罰之勘斷。刑政無所當。事理無所據。臣雖欲求其說而不可得也。大抵凶逆之出。群下請討。而君上靳許者。亦或有之。而此則蓋以凶圖逆節。群下則知之。而君上則未盡燭故也。國榮則窮凶之情。極惡之節。殿下洞悉無餘。親製綸音。播之八方。而獨於懲討之典。不許群下之請。聖意所在。臣實莫曉者此也。蓋國榮之當初衛國。亦豈曰無其功也。殿下之燭其逆節而猶欲全保之者。臣固知聖念之出於紀功。而以國榮之罪惡。俾得以保其首領。斃於牖下。已是殿下待功臣之恩也。恩於是至矣。又何可始也無威罰之加。終焉無律名之施。只論其罪。而一無所勘。使此千古之極逆。處之恒人而已乎。法紀之壞落。輿情之憤鬱。姑舍不論。若使後之人。論此事。則豈不起疑。滋惑於殿下刑政之乖當乎。至於德相之拿來後。終未一問。拖至許久。任其徑斃。揆以鞫體。萬萬無謂。及其徑斃之後。應施之律。亦至今不爲擧行。拿來而訊問不加。則當初拿來。反爲沒着落之歸。徑斃而典憲不施。則畢竟王章。又無誅亂逆之義。朝家刑政。何其若是之乖舛也。臣雖無似。豈欲以刑法。導君上哉。特以懲討不嚴。亂賊不懼。漸致倫綱益隳。禍敗層生。臣之所深憂者。實在於是。國榮德相懲討之典。竝允臺請。使討逆之義。得以少伸。是臣區區之望也。福源曰。右相則以後世之疑惑爲慮。而臣則以爲。目今人心。莫不惝惶訝惑。今以綸音與頒敎文觀之。榮德諸賊之窮凶罪惡。俱是窩窟巨魁。而畢竟處分。若是其輕歇。人孰不致憾於天地之大耶。上曰。卿等之言皆是。而予亦有商量而然者。豈無權宜之道耶。熤曰。日前朝參日校理洪仁浩所懷之奏。有不勝駭然者。職在儒臣。將以求賢之語。仰答崇儒之敎。而開口第一義。乃曰。求賢之道。不必以學者二字。先立名目。繼又曰。學者未必皆賢。不過主張怪論。誤人心壞世道而止耳。夫所謂學者。非別般名目。學爲聖爲賢之道者。是謂之學者。學者之外。更有何許賢者乎。今若以主張怪論壞了世道。盡疑一世之學者。求賢必於學者之外。則不但賢者之終不可得。此何異於宋朝僞學之禁也。大抵學者之中。亦豈無眞假之相蒙耶。若使仁浩爲是之慮。則其爲言也。宜以爲綜核名實。實知其有實學。然後崇奬而委任之云爾。則亦無所不可。今乃以主張怪論。誤了世道。誣一世學問之人。便欲求賢於學者名目之外。儒臣奏語。豈容若是其乖謬乎。年少之人。識見未長。一時妄發之言。顧何足爲世道之憂。而問其官則經幄之臣也。經幄之臣。筵席奏語。登諸朝紙。播諸中外。則中外志學之士。必以爲朝廷之上。有此詖僻之論。擧皆欲鞱光晦跡。不欲居於學者之名矣。然則亦可謂世道之憂不細矣。此不可不另加譴罰。以示警責之意。前校理洪仁浩。特命削去仕版。隨參諸儒臣之不能可否於奏本輪示之際。矇然隨參於合辭敷奏之時。亦不可無責。一竝施以不敍之典。何如。上曰。依爲之。出擧條熤曰。今番韓錫敏之擊錚鳴冤。無嚴極矣。臣取覽其供辭。則錫敏。以韓孝純之子孫。爲孝純鳴冤。欲淸脫孝純於得罪名義之科。以孝純之扶護慈殿。爲一篇宗旨。其所東援西引。傅會其說。無非逕庭舛錯。終歸於誣罔之辭。設如渠供所云。果參廢母之啓。不過二十四啓一番而已。一參廢母之論。則便已得罪於倫彝。其有扶護之心。更何足論哉。且戊午正月廢母庭請時。都堂會議。孝純。以左相。率卿宰議上貶削節目。公私文蹟。斑斑可考。雖欲掩諱。其可得乎。然孝純。比之纘男爾瞻輩。則稍有間焉。世代亦已久遠。爲孝純之後孫者。皆經郞署守宰。今豈於韓宗纘。不可爲該司之職。而第以名義所關。隄防所係。故略陳事實。以備俯察矣。上曰。稔知卿嚴明於此等處矣。上曰。領相事。誠難處矣。福源曰。臣則初以爲一時調息之計矣。今必欲一解。誠可悶也。熤曰。首相之引入不久。而事務猶多叢脞。敦勉以出。似好矣。上曰。頃者藥房入侍時。縷縷陳懇。故予亦不得牢拒。而旣無可引之義。何可一向引入耶。福源曰。然矣。上曰。頃日朝參擧條中兩先儒名字。似必傳書之誤。而政院不爲往復。仍卽頒布。大是做錯矣。福源曰。然矣。華鎭曰。因吳錫忠擊錚回啓判付。有取考文書。指一稟處之命矣。當初勘獄時。已有睽異之諸議。伊後咨文中。亦有四字之凶言。故爲其子孫者。以此鳴冤。而事係久遠。不可以臣之迷見。遽然論斷。本府獄案之到今考出。亦甚重難。有不敢擅便。下詢大臣處之。何如。上曰。大臣之意。何如。福源曰。此事臣雖未詳。而以前後諸臣異同之論觀之。則其子孫之鳴冤。固無足怪。而關係重大。歲月久遠。故相臣趙顯命之覆奏。亦出愼重之意。到今臣無別見。置之。何如。上曰。依爲之。出擧條尙淳曰北道兩陵寢修改。開春後擇日擧行事。曾已草記蒙允矣。今當擧行。而北路解凍。比他稍晩。二月內勢難始役。三月則有拘忌。以四月初旬間。使之涓吉擧行。何如。上曰。依爲之。出擧條上曰。陵寢修改時。左相可以進去乎。福源曰。臣敢不進去耶。尙淳曰。修改時本曹郞官。例爲進去。而今番則何以爲之耶。上曰。近畿陵寢。則各差備。多有不緊之員。故或令除弊。而今番則係是遠道陵寢。諸差備官。依例進去。可也。昌運曰。臣營請得辛丑添餉條小米二千石內。一千石。前前摠戎使徐有寧。筵稟取用於各樣修繕物力。而只餘海西小米一千石矣。昨年以民間分數停退之夥然。耗條因此減縮。來頭支放。繼給無路。以此取用似好。而旣是添餉條。則臣不敢擅便。下詢大臣處之。何如。上曰。大臣之意。何如。福源曰。俄聞摠戎使之言。則耗條旣縮。支放無策。本廳事勢。誠爲可悶。而兩西小米之移劃本廳。蓋出於添補軍餉之意。今若逐歲割用於年例支放之需。則殊非添餉之本意。臣意則恐不可許施矣。上曰。依爲之。出擧條昌運曰。臣營元餉。逐年減縮之中。壬寅停捧。亦過五千石。故耗條漸縮。來頭支放之資。極爲苟艱。曾於己亥年本廳軍餉五千石。因戶判筵稟請得。姑爲貸下矣。當此餉穀大縮之時。不可無變通之道。而地部形勢。雖難以本色還報。至於關西小米。拮据無難。趁今還推。從時價換作大米。添補元餉。則庶捄減耗之弊。故敢此仰達矣。上曰。分付戶曹。穀簿如有數年之蓄。使之從速還報。可也。出擧條。在學曰。筵體至嚴。而司諫李重馥。私語酬酢。極爲未安。推考。何如。上曰。依爲之。出擧條重馥曰。臣猥以無似。濫叨見職。淸朝耳目之任。豈有堪承之望。而懲討義重。冒沒登筵。俄者大臣。以名義刑政。縷縷論鄭妻國榮德相治逆之不嚴。臣職在法從。聞其議論之嚴正。憂憤所激。欲與儒臣。繼陳於前席。果有所酬酢。承宣乃以筵體不嚴。至請推考。臣滿心愧悚。無所容措。臣何可一刻晏然於臺次乎。請命遞斥臣職。上曰。勿辭。在學曰。重馥。再啓煩瀆。退待物論矣。上曰。知道。出擧條熤曰。禁將。以疔腫。見方苦痛。使之先退。何如。上曰。出去。可也。民始曰。日前有發賣合巡之下敎。而今月不必合巡。差待二三月合巡。則日晷稍長。往來多省弊之端。斗數倍加。分受有利益之實。依此擧行。何如。上曰。如是爲之好矣。上曰。今番發賣之穀。其數甚多。前日之所無也。熤曰。初巡則民戶不無見漏矣。一次發賣之後。米品極精。斗量甚準。故再巡則添戶。多至三千餘戶矣。福源曰。襄陽府在囚罪人。卽京來之所切親者。而自下有難擅便。何以爲之耶。上曰。自本府從便處之。以除民弊之意。使捕廳發關。可也。命具紞入侍。思人承命出。與紞偕入進伏。上曰。襄陽之人。今皆知京來之爲極逆耶。紞曰。雖渠之族屬。素目京來。以爲凶悍之人矣。今番事出後。益知其窮凶情節矣。紞曰。臣之今番廉探時。轉至金剛山寺。適見京來。以所改之名海壽。與文仁邦。聯題于寺桷之端。故臣卽使高城郡守馳進。以截其桷端而來矣。上曰。雖無寺桷所題。寧有更疑之端乎。上曰。具紞。有捕賊之功矣。福源曰。然矣。上曰。當爲調用。兵曹有窠闕乎。好仁曰。方有數三相當之窠矣。福源曰。臣久闕省掃。私情誠甚懇迫。伏望得旬日之暇。往省先壠焉。上曰。卿之先山在何處。福源曰。在京畿南陽地矣。上曰。所懇如此。卿其往省焉。熤曰。左相。纔以省掃事。蒙允矣。臣亦久未省墓。懇迫之私。旣無異同。左相省掃廻還後。臣亦往省先壠之意。惶恐敢達矣。上曰。卿亦往省。可也。命退。諸臣以次退出。